b'\n_START_ARTICLE_\nTieteilij\xc3\xa4\n_START_PARAGRAPH_\nTieteilij\xc3\xa4 eli tutkija eli tieteenharjoittaja tutkii ammatikseen todellisuutta tieteellisen menetelm\xc3\xa4n avulla. Ty\xc3\xb6n tavoitteena on tuottaa tiet\xc3\xa4myst\xc3\xa4 todellisuuden rakenteesta ja toiminnasta._NEWLINE_Tieteilij\xc3\xa4n ty\xc3\xb6nantaja on yleens\xc3\xa4 yliopisto, ammattikorkeakoulu, itsen\xc3\xa4inen tutkimuslaitos tai suuryrityksen tutkimusosasto.\n_START_SECTION_\nKoulutus\n_START_PARAGRAPH_\nTutkijana toimimiseen vaaditaan yleens\xc3\xa4 tutkimusalalta tai sen l\xc3\xa4hialalta suoritettu ylempi korkeakoulututkinto ja ammattimaisiin tutkijanvirkoihin tohtorin tutkinto. Suomessa tutkimushenkil\xc3\xb6st\xc3\xb6\xc3\xa4 on kaikkiaan noin 80\xc2\xa0000. Tutkijoista varsinainen tutkijankoulutus on noin 13 prosentilla. Tohtorintutkintoja suoritetaan vuosittain noin 1 500.\n_START_SECTION_\nUrakehitys yliopistoissa\n_START_PARAGRAPH_\nSuomessa yliopistollinen tutkijanura on neliportainen. Ensimm\xc3\xa4iselle portaalle kuuluvat v\xc3\xa4it\xc3\xb6skirjaa tekev\xc3\xa4t tohtorikoulutettavat eli nuoremmat tutkijat, toiselle tutkijatohtorit ja yliopisto-opettaja, kolmannelle yliopistonlehtorit ja apulaisprofessorit, ja nelj\xc3\xa4nnelle professorit. Yliopisto-opettajat, yliopistonlehtorit ja professorit ovat tyypillisesti vakinaisia ty\xc3\xb6suhteita, muut m\xc3\xa4\xc3\xa4r\xc3\xa4aikaisia. Neliportainen j\xc3\xa4rjestelm\xc3\xa4 on jo yleisesti k\xc3\xa4yt\xc3\xb6ss\xc3\xa4, mutta vanhasta j\xc3\xa4rjestelm\xc3\xa4 on viel\xc3\xa4 j\xc3\xa4\xc3\xa4nteit\xc3\xa4 n\xc3\xa4kyviss\xc3\xa4 (mm. assistentti-, yliassistentti- ja lehtorinimikkeet). J\xc3\xa4rjestelm\xc3\xa4 tuli k\xc3\xa4ytt\xc3\xb6\xc3\xb6n aluksi Helsingin ja Oulun yliopistoissa._NEWLINE_Yliopistoissa monet tutkijat pit\xc3\xa4v\xc3\xa4t my\xc3\xb6s luentoja tai antavat muuta opetusta. Ty\xc3\xb6ehtosopimus rajoittaa muuhun kuin tutkimukseen k\xc3\xa4ytett\xc3\xa4v\xc3\xa4\xc3\xa4 aikaa erityisesti tohtorikoulutettavien osalta._NEWLINE_Tutkimuksen rahoitus voi tulla tutkijan edustaman laitoksen rahoituksesta, tai sit\xc3\xa4 voi erikseen hakea jostain rahastosta. Joskus my\xc3\xb6s yritykset rahoittavat tutkimusta. Erilaisten apurahojen turvin ty\xc3\xb6skentelemisest\xc3\xa4 ei ole aikaisemmin kertynyt el\xc3\xa4kett\xc3\xa4 eik\xc3\xa4 se edelleenk\xc3\xa4\xc3\xa4n tarjoa tavanomaista ty\xc3\xb6ntekij\xc3\xa4n sosiaaliturvaa, mik\xc3\xa4 on n\xc3\xa4hty ongelmallisena. Muita tutkijoiden urakehityksen haasteita ovat Suomessa mm. ty\xc3\xb6suhteiden ep\xc3\xa4tyypillisyys, matalaksi koettu palkka, kilpailu ty\xc3\xb6paikoista ja tutkimusrahoituksesta sek\xc3\xa4 naistutkijoiden miestutkijoita hitaampi urakehitys.\n_START_SECTION_\nSanan "tutkija" muut merkitykset\n_START_PARAGRAPH_\nSanalla tutkija voidaan tarkoittaa my\xc3\xb6s tieteit\xc3\xa4 tai muita asioita intensiivisesti ilman tutkijan ty\xc3\xb6teht\xc3\xa4v\xc3\xa4\xc3\xa4 tutkivia henkil\xc3\xb6it\xc3\xa4. Tieteen tai tutkimuksen harrastajia kutsutaankin joskus yleisk\xc3\xa4sitteella harrastajatutkija sek\xc3\xa4 joillakin laajemmin harrastetuilla aloilla erilaisilla tutkija-k\xc3\xa4sitteen johdannaisilla (esimerkiksi sukututkija tai ufotutkija).'